The Marvels Perlu Kutip Lebih AS$400 Juta Untuk Catat Keuntungan
Filem Marvel yang akan datang, The Marvels dilaporkan menelan belanja sekitar AS$270 juta, menurut Forbes. Laporan Forbes menyebut, dokumen kewangan yang dikeluarkan Disney menyatakan bajet The Marvels adalah sekitar AS$270 juta, dengan syarikat itu telah membelanjakan AS$274.8 juta semasa penggambaran filem itu. Syarikat itu juga mendedahkan bahawa ia telah menerima subsidi $55 juta daripada United Kingdom semasa penggambaran, menjadikan jumlah bajet akhir selepas subsidi adalah sekitar AS$219.8 juta. Ini bermakna, untuk mencatatkan keuntungan, The Marvels perlu mengutip kira-kira AS$439.6 juta di box office global. Walaupun filem pertama mencatatkan kutipan AS$1.1 billion sepanjang tayangannya, berkemungkinan The Marvels mungkin sukar untuk mengulangi pencapaiannya, lebih-lebih selepas melihat kutipan sederhana filem-filem adiwira sejak kebelakangan ini. The Marvels menyaksikan Brie Larson, Teyonah Parris dan Iman Vellani yang kembali mengulangi peranan masing-masing sebagai Carol Danvers, Monica Rambeau dan Kamala Khan. Turut menyertai barisan pelakon adalah Zawe Ashton, Gary Lewis, Seo-Jun Park, Zenobia Shroff, Mohan Kapur, Saagar Shaikh, and Samuel L. Jackson. Nia DaCosta berkhidmat sebagai pengarah, dengan Kevin Feige sebagai penerbit. Lakon layar ditulis oleh Nia DaCosta, Megan McDonnell dan Elissa Karasik. The Marvels akan ditayangkan pada 10 November 2023.